PMIndiaData/PMIndiaSum huggingface dataset:
കുഷ്ഠരോഗവിരുദ്ധ ദിനത്തോടനുബന്ധിച്ചു പ്രധാനമന്ത്രി നല്‍കിയ സന്ദേശം

ചികില്‍സിച്ചു മാറ്റാവുന്ന രോഗമായ കുഷ്ഠം ഇന്ത്യയില്‍നിന്നു നിര്‍മാര്‍ജനം ചെയ്യുന്നതിനായി സംഘടിച്ചുള്ള യത്‌നം ഉണ്ടാവണമെന്നു പ്രധാനമന്ത്രി ശ്രീ. നരേന്ദ്ര മോദി ആഹ്വാനംചെയ്തു. കുഷ്ഠരോഗവിരുദ്ധ ദിനത്തില്‍ പുറത്തിറക്കിയ സന്ദേശത്തില്‍, കുഷ്ഠരോഗ വിമുക്തരായ വ്യക്തികളെ സാമൂഹികവും സാമ്പത്തികവുമായും വളര്‍ത്തിക്കൊണ്ടുവരുന്നതിനും രാഷ്ട്രനിര്‍മാണത്തിനായി അവരുടെ സംഭാവനകള്‍ നേടിയെടുക്കുന്നതിനും വേണ്ടി നാം പ്രവര്‍ത്തിക്കേണ്ടതുണ്ടെന്നു പ്രധാനമന്ത്രി പറഞ്ഞു. മഹാത്മാഗാന്ധി സ്വപ്‌നം കണ്ടതുപോലെ, ഈ മനുഷ്യര്‍ അന്തസ്സാര്‍ന്ന ജീവിതം നയിക്കുന്നുണ്ടെന്ന് ഉറപ്പുവരുത്താന്‍ നാം കഠിനപ്രയത്‌നം നടത്തണമെന്നും അദ്ദേഹം കൂട്ടിച്ചേര്‍ത്തു. കുഷ്ഠരോഗ ബാധിതരായവര്‍ക്കു മഹാത്മാഗാന്ധി എന്നും പരിഗണന നല്‍കിയിരുന്നുവെന്നു പ്രധാനമന്ത്രി ഓര്‍മിച്ചു. അവരുടെ രോഗം ചികില്‍സിച്ചു മാറ്റണമെന്നു മാത്രമല്ല ഗാന്ധിജി ആഗ്രഹിച്ചത്, അവരെ സമൂഹത്തിന്റെ മുഖ്യധാരയിലേക്ക് ഉയര്‍ത്തണമെന്നുകൂടി ആണെന്നും അദ്ദേഹം കൂട്ടിച്ചേര്‍ത്തു. ദേശീയ കുഷ്ഠരോഗ നിര്‍മാര്‍ജന പദ്ധതി പ്രകാരം രാജ്യത്തുനിന്നു കുഷ്ഠം നിര്‍മാര്‍ജനം ചെയ്യാനുള്ള ശ്രമം മഹാത്മാഗാന്ധിയുടെ കാഴ്ചപ്പാടിനോടുള്ള കടപ്പാടാണെന്നു പ്രധാനമന്ത്രി വ്യക്തമാക്കി. 1955ലാണ് ഈ പദ്ധതിക്കു തുടക്കമിട്ടത്. കുഷ്ഠം ബാധിക്കുന്നവരുടെ എണ്ണം പതിനായിരം പേരില്‍ ഒരാള്‍ എന്ന നിരക്കിനു കീഴേക്ക് കൊണ്ടുവരിക വഴി ഇത് ഒരു പൊതു ആരോഗ്യപ്രശ്‌നമല്ലാതാക്കിത്തീര്‍ക്കാന്‍ 2005ല്‍ സാധിച്ചുവെന്നും അദ്ദേഹം ചൂണ്ടിക്കാട്ടി. അതിനുശേഷം കുഷ്ഠം ബാധിക്കുന്നവരുടെ എണ്ണം പിന്നെയും കുറഞ്ഞെങ്കിലും രോഗം തിരിച്ചറിയുമ്പോഴേക്കും വൈരൂപ്യം സംഭവിക്കുന്നതു വര്‍ധിക്കുകയാണെന്നു പ്രധാനമന്ത്രി വ്യക്തമാക്കി. രോഗം സമ്പൂര്‍ണമായി ഇല്ലാതാക്കുന്നതിനൊപ്പം കുഷ്ഠത്തെ ഒരു അപമാനമായി കാണുന്ന സാമൂഹ്യാവസ്ഥ മാറ്റിയെടുക്കണമെന്ന് അദ്ദേഹം ആവശ്യപ്പെട്ടു. എത്തിപ്പെടാന്‍ ദുഷ്‌കരമായ പ്രദേശങ്ങളെ പ്രത്യേകമായി കണക്കിലെടുത്ത് സമൂഹത്തില്‍ കുഷ്ഠം പടരുന്നതു നേരത്തേ കണ്ടെത്താന്‍ ത്രിമാന സ്വഭാവമുള്ള തന്ത്രത്തിനു രൂപം നല്‍കിയിരുന്നുവെന്നു പ്രധാനമന്ത്രി ഓര്‍മിപ്പിച്ചു. 2016ല്‍ കുഷ്ഠരോഗം കണ്ടെത്തുന്നതിനായി പ്രത്യേക പ്രചരണപദ്ധതി സംഘടിപ്പിച്ചിരുന്നു. ഇതില്‍ 32,000 രോഗബാധിതരെ കണ്ടെത്തുകയും ചികില്‍സ ആരംഭിക്കുകയും ചെയ്തു. രോഗികളുമായി സമ്പര്‍ക്കം പുലര്‍ത്തുന്നവര്‍ക്കു പകരാതിരിക്കാന്‍ പ്രതിരോധ മരുന്നു നല്‍കുകയും ചെയ്തു.
മേഘാലയ, മണിപ്പൂര്‍, ത്രിപുര സംസ്ഥാന രൂപീകരണ

ദിനത്തോടനുബന്ധിച്ച് പ്രധാനമന്ത്രിയുടെ ആശംസ മേഘാലയ, മണിപ്പൂര്‍, ത്രിപുര എന്നീ സംസ്ഥാനങ്ങളുടെ രൂപീകരണ ദിനത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ഈ സംസ്ഥാനങ്ങളിലെ ജനങ്ങള്‍ക്ക് ആശംസകള്‍ നേര്‍ന്നു. തങ്ങളുടെ വികസന യാത്രയില്‍ ഈ സംസ്ഥാനങ്ങള്‍ക്ക് എല്ലാ ഭാവുകങ്ങളും നേരുന്നതായി പ്രധാനമന്ത്രി സന്ദേശത്തില്‍ പറഞ്ഞു.
കോമൺവെൽത്ത്‌ ഗെയിംസ് : ഭാരോദ്വഹനത്തിൽ വെങ്കലം  നേടിയതിന്  ഹർജീന്ദർ കൗറിന്  പ്രധാനമന്ത്രിയുടെ അഭിനന്ദനം

കോമൺവെൽത്ത്‌ ഗെയിംസിൽ വനിതകളുടെ 71 കിലോ ഭാരോദ്വഹനത്തിൽ വെങ്കല മെഡൽ നേടിയ ഹർജീന്ദർ കൗറിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു: നമ്മുടെ ഭാരോദ്വഹന സംഘം ബർമിംഗ്ഹാം കോമൺവെൽത്ത്‌ ഗെയിംസിൽ മികച്ച പ്രകടനം തുടരുകയാണ് . ഹർജീന്ദർ കൗർ വെങ്കല മെഡൽ നേടി. ഈ പ്രത്യേക നേട്ടത്തിന് അവരെ അഭിനന്ദിക്കുന്നു. അവരുടെ ഭാവി ഉദ്യമങ്ങൾക്ക് ആശംസകൾ. ”…
ശ്യാംജി കൃഷ്ണ വര്‍മ്മയുടെ ജന്മദിനത്തില്‍ പ്രധാനമന്ത്രി അദ്ദേഹത്തിന് പ്രണാമമര്‍പ്പിച്ചു

ഇന്ത്യന്‍ വിപ്ലവ സ്വാതന്ത്ര്യ സമരസേനാനി ശ്യാംജി കൃഷ്ണ വര്‍മ്മയുടെ ജന്മവാര്‍ഷികത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് പ്രണാമമര്‍പ്പിച്ചു. ‘ആരാധ്യനായ ശ്യാംജി കൃഷ്ണ വര്‍മ്മക്ക് അദ്ദേഹത്തിന്റെ ജന്മദിനത്തില്‍ പ്രണാമമര്‍പ്പിക്കുന്നു. അദ്ദേഹത്തിന്റെ ദേശഭക്തിയും സ്വാതന്ത്യത്തിനുവേണ്ടിയുള്ള പരിശ്രമവും ഒരിക്കലും മറക്കാനാകില്ല. ശ്യാംജി കൃഷ്ണ വര്‍മ്മയെക്കുറിച്ചും അദ്ദേഹത്തിന്റെ മഹത്വത്തെക്കുറിച്ചുമുള്ള തന്റെ ഒരു പഴയ പ്രസംഗം ഞാനിവിടെ പങ്കുവെക്കുന്നു https://www.youtube.com/watch?v=NLw_2cNVRuQ– പ്രധാനമന്ത്രി പറഞ്ഞു
പ്രധാനമന്ത്രി നാളെ വാരണാസിയില്‍ റിങ് റോഡും ബബത്പൂര്‍ എയര്‍പോര്‍ട്ട് റോഡും ഉദ്ഘാടനം ചെയ്യും

34 കിലോമീറ്റര്‍ ദൈര്‍ഘ്യമുള്ളതും 1571.95 കോടി രൂപ ചെലവില്‍ നിര്‍മിച്ചതുമായ രണ്ടു പ്രധാന ദേശീയപാതകള്‍ 2018 നവംബര്‍ 12നു തിങ്കളാഴ്ച വാരണാസിയില്‍ നടക്കുന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി രാഷ്ട്രത്തിനു സമര്‍പ്പിക്കും. യു.പി. ഗവര്‍ണര്‍ രാം നായിക്, കേന്ദ്ര റോഡ് ഗതാഗത, ദേശീയ പാത, ഷിപ്പിങ്, ജലവിഭവ, നദീവികസന, ഗംഗാ പുനരുജ്ജീവന മന്ത്രി ശ്രീ. നിതിന്‍ ഗഡ്കരി, യു.പി. മുഖ്യമന്ത്രി ശ്രീ. യോഗി ആദിത്യനാഥ് എന്നിവര്‍ പങ്കെടുക്കും. ഉത്തര്‍പ്രദേശില്‍ വാരണാസിയിലെ ഹര്‍ദ്വ റിങ് റോഡില്‍ നാളെ ഉച്ചകഴിഞ്ഞാണു ചടങ്ങു നടക്കുക. 16.55 കിലോമീറ്റര്‍ വരുന്ന വാരണാസി റിങ് റോഡ് ഒന്നാം ഘട്ടം 759.36 കോടി രൂപ ചെലവിട്ടാണു നിര്‍മിച്ചത്. അതേസമയം, ദേശീയ പാത 56ല്‍ 17.25 കിലോമീറ്റര്‍ ദൈര്‍ഘ്യമുള്ള ബബത്പൂര്‍-വാരണാസി റോഡിന്റെ നിര്‍മാണവും നാലുവരിയാക്കലും 812.59 കോടി രൂപ ചെലവു വരുന്ന പദ്ധതിയാണ്. ബബത്പൂര്‍ എയര്‍പോട്ട് ദേശീയ പാത, വാരണാസിയെ വിമാനത്താവളവുമായി ബന്ധിപ്പിക്കുന്നതും ജോണ്‍പൂര്‍, സുല്‍ത്താന്‍പൂര്‍, ലഖ്‌നൗ എന്നിവിടങ്ങളിലേക്കു നീളുന്നതുമായ പാതയാണ്. ഹര്‍ഹ്വയില്‍ ഫ്‌ളൈ ഓവറും തര്‍നയില്‍ റോഡ് മേല്‍പ്പാലവും ഉള്ള പാത വാരണാസിയില്‍നിന്നു വിമാനത്താവളത്തിലേക്കുള്ള യാത്രാസമയം ഗണ്യമായി കുറയാന്‍ ഇടയാക്കും. ഇതു വാരണാസിക്കാര്‍ക്കും വിനോദസഞ്ചാരികള്‍ക്കും ഗുണകരമാകും. രണ്ടു മേല്‍പ്പാലങ്ങളും ഒരു ഫ്‌ളൈ ഓവറുമുള്ള റിങ് റോഡ് എന്‍.എച്ച്. 56 (ലഖ്‌നൗ-വാരണാസി), എന്‍.എച്ച്. 233 (അസംഗഢ്-വാരണാസി), എന്‍.എച്ച്. 29 (ഗോരഖ്പൂര്‍-വാരണാസി) എന്നിവയ്ക്കു വാരണാസി നഗരം തൊടാതെയുള്ള ബൈപ്പാസ് യാഥാര്‍ഥ്യമാക്കും. ഇതു നഗരത്തിലെ ഗതാഗതത്തിരക്കു കുറയ്ക്കും. യാത്രൗസമയവും ഇന്ധനച്ചെലവും വായുമലിനീകരണവും കുറയുമെന്ന നേട്ടവുമുണ്ട്. ബുദ്ധമത തീര്‍ഥാടകരുടെ പ്രധാന കേന്ദ്രങ്ങളിലൊന്നായ സാരാനാഥിലെക്കുള്ള യാത്ര റിങ് റോഡ് യാഥാര്‍ഥ്യമാകുന്നതോടെ കൂടുതല്‍ സൗകര്യപ്രദമാകും. ഈ പദ്ധതികള്‍ റോഡ് കടന്നുപോകുന്ന പ്രദേശത്തു തൊഴിലവസരങ്ങള്‍ സൃഷ്ടിക്കപ്പെടുന്നതിനും ചെറുകിട, ഇടത്തരം വ്യവസായങ്ങള്‍ സ്ഥാപിക്കപ്പെടുന്നതിനും സാമ്പത്തിക വികസനം യാഥാര്‍ഥ്യമാക്കപ്പെടുന്നതിനും സഹായമാകും. വാരണാസിയെ കിഴക്കന്‍ ഉത്തര്‍പ്രദേശിലെ മറ്റു പ്രദേശങ്ങളുമായി ബന്ധിപ്പിക്കുന്നതും 63,885 കോടി രൂപ ചെലവു പ്രതീക്ഷിക്കുന്നതുമായ 2,833 കിലോമീറ്റര്‍ റോഡ് വികസനം നടന്നുവരികയാണ്. വാരണാസിയില്‍ ഗംഗാനദിയില്‍ ഉള്‍നാടന്‍ ജലഗതാഗത ടെര്‍മിനലിന്റെ സമര്‍പ്പണവും പ്രധാനമന്ത്രി നിര്‍വഹിക്കും. ലോകബാങ്ക് സഹായത്തോടെ ഇന്ത്യന്‍ ഉള്‍നാടന്‍ ജലഗതാഗത അതോറിറ്റി നടപ്പാക്കുന്ന ജലമാര്‍ഗ വികസന പദ്ധതിയുടെ ഭാഗമായി ദേശീയ ജലപാത-1(ഗംഗാ നദി)ല്‍ നിര്‍മിക്കുന്ന ബഹുതല ടെര്‍മിനലുകളില്‍ ആദ്യത്തേതാണിത്. മറ്റു മൂന്നു ടെര്‍മിനലുകള്‍ സാഹിബ്ഗഞ്ച്, ഹാല്‍ദിയ, ഗാസിപ്പൂര്‍ എന്നിവിടങ്ങളില്‍ നിര്‍മിച്ചുകൊണ്ടിരിക്കുകയാണ്. പദ്ധതി യാഥാര്‍ഥ്യമാകുന്നതോടെ ഗംഗാ നദിയില്‍ 1500-2000 ഡി.ഡബ്ല്യു.ടി. ശേഷിയുള്ള യാനങ്ങളിലൂടെ വാണിജ്യാടിസ്ഥാനത്തിലുള്ള ഗതാഗതം സാധ്യമാകും. സ്വാതന്ത്ര്യാനന്തരം ഉള്‍നാടന്‍ ജലഗതാഗത പാത വഴി അയക്കപ്പെടുന്ന ആദ്യ കണ്ടെയ്‌നര്‍ ചരക്കു പ്രധാനമന്ത്രി സ്വീകരിക്കും. ഒക്ടോബര്‍ അവസാനവാരം കൊല്‍ക്കത്തയില്‍നിന്നു പുറപ്പെട്ട, പെപ്‌സികോ ഭക്ഷ്യ-പാനീയ കമ്പനിയുടെ ചരക്കാണിത്.
ഉത്തർപ്രദേശിലെ ബന്ദയിൽ യമുന നദിയിലുണ്ടായ അപകടത്തിൽ മരിച്ചവരിൽ പ്രധാനമന്ത്രി അനുശോചിച്ചു

ഉത്തർപ്രദേശിലെ ബന്ദ ജില്ലയിൽ യമുന നദിയിലുണ്ടായ അപകടത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ദുരന്തബാധിതരായ കുടുംബങ്ങളെ അനുശോചനം അറിയിക്കുകയും സംസ്ഥാന ഗവണ്മെന്റിന്റെ മേൽനോട്ടത്തിൽ പ്രാദേശിക ഭരണകൂടം സാധ്യമായ എല്ലാ സഹായവും നൽകുന്നുണ്ടെന്നും ശ്രീ മോദി അറിയിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു "ഉത്തർപ്രദേശിലെ ബന്ദയിൽ യമുന നദിയിലുണ്ടായ അപകടം ഹൃദയഭേദകമാണ്. ഈ അപകടത്തിൽ തങ്ങളുടെ പ്രിയപ്പെട്ടവരെ നഷ്ടപ്പെട്ടവരോട് ഞാൻ അനുശോചനം രേഖപ്പെടുത്തുന്നു. സംസ്ഥാന ഗവണ്മെന്റിന്റെ മേൽനോട്ടത്തിലുള്ള പ്രാദേശിക ഭരണകൂടം ദുരിതാശ്വാസ, രക്ഷാപ്രവർത്തനങ്ങളിൽ പൂർണ്ണമായും ഏർപ്പെട്ടിരിക്കുകയാണ്; പ്രധാനമന്ത്രി നരേന്ദ്ര മോദി ."
ദേശീയ യുവജനദിനത്തില്‍ പ്രധാനമന്ത്രി രണ്ടു വീഡിയോ കോണ്‍ഫറന്‍സുകളെ അഭിസംബോധന ചെയ്തു

ദേശീയ യുവജനദിനത്തില്‍ പ്രധാനമന്ത്രി ശ്രീ. നരേന്ദ്ര മോദി രണ്ടു വീഡിയോ കോണ്‍ഫറന്‍സുകളെ അഭിസംബോധന ചെയ്തു. ഗ്രേറ്റര്‍ നോയിഡയിലെ ഗൗതമബുദ്ധ സര്‍വകലാശാലയില്‍ നടക്കുന്ന ദേശീയ യുവജനോത്സവം 2018ന്റെ ഉദ്ഘാടന സമ്മേളനത്തെ അഭിസംബോധന ചെയ്തുകൊണ്ടുള്ള പ്രസംഗം പ്രധാനമന്ത്രി ആരംഭിച്ചത് പി.എസ്.എല്‍.വി.-സി.40 വിജയകരമായി വിക്ഷേപിച്ചതിന് ഐ.എസ്.ആര്‍.ഒയെ അഭിനന്ദിച്ചുകൊണ്ടാണ്. ബഹിരാകാശത്തു നാം നടത്തുന്ന കാല്‍വെപ്പുകള്‍ നമ്മുടെ പൗരന്മാര്‍ക്ക് ഗുണംചെയ്യുകയും നമ്മുടെ വികസനയാത്രയെ ശക്തിപ്പെടുത്തുകയും ചെയ്യുമെന്നു പ്രധാനമന്ത്രി പറഞ്ഞു. 2017 ഡിസംബറില്‍ മന്‍ കീ ബാത്തിലൂടെ ജില്ലകളിലെ മോക്ക് പാര്‍ലമെന്റുകള്‍ സംഘടിപ്പിക്കണമെന്നു താന്‍ അഭ്യര്‍ഥിച്ചിരുന്നത് അദ്ദേഹം അനുസ്മരിച്ചു. ഇത്തരം സംഗമങ്ങള്‍ യുവാക്കളില്‍ സംവാദത്തോടുള്ള താല്‍പര്യം വര്‍ധിപ്പിക്കും. 1947നു ശേഷം ജനിച്ചവര്‍ക്കു സ്വാതന്ത്ര്യസമരത്തില്‍ പങ്കെടുക്കാന്‍ അവസരം ലഭിച്ചിട്ടില്ലെങ്കിലും തങ്ങളുടെ ജീവിതം സ്വാതന്ത്ര്യത്തിനായി അര്‍പ്പിച്ചവരുടെ സ്വപ്‌നങ്ങള്‍ യാഥാര്‍ഥ്യമാക്കി മാറ്റുന്നതിനുള്ള അവസരമുണ്ടെന്നു പ്രധാനമന്ത്രി ഓര്‍മിപ്പിച്ചു. നമ്മുടെ സ്വാതന്ത്ര്യസമര സേനാനികള്‍ സ്വപ്‌നം കണ്ട ഇന്ത്യ സൃഷ്ടിക്കാന്‍ സാധിക്കണെന്നു ശ്രീ. നരേന്ദ്ര മോദി കൂട്ടിച്ചേര്‍ത്തു. നമ്മുടെ യുവാക്കളെ തൊഴില്‍ സൃഷ്ടിക്കുന്നവരാക്കി മാറ്റാന്‍ സാധിക്കണമെന്നു പ്രധാനമന്ത്രി പറഞ്ഞു. അവര്‍ പുതുമകള്‍ കണ്ടെത്തുന്നവരായിരിക്കണം. ഇന്നത്തെ യുവത്വത്തിനു ധൈര്യമോ ക്ഷമയോ ഇല്ലെന്നു ചിലര്‍ പറയുന്നുണ്ടെന്നു പ്രധാനമന്ത്രി ചൂണ്ടിക്കാട്ടി. ഈ രണ്ടു ഗുണങ്ങളുമാണു പുതുമകള്‍ തേടാനുള്ള ത്വര യുവാക്കളില്‍ ജനിപ്പിക്കുന്നതെന്ന് അദ്ദേഹം പറഞ്ഞു. ചിന്തകളെ വഴിതിരിച്ചുവിടാനും പുതുമയാര്‍ന്ന കാര്യങ്ങള്‍ ചെയ്യാനും ഇതു നമ്മുടെ യുവാക്കളെ സഹായിക്കുന്നുവെന്നും പ്രധാനമന്ത്രി കൂട്ടിച്ചേര്‍ത്തു. സ്‌പോര്‍ട്‌സ് ജീവിതത്തിന്റെ ഭാഗമാക്കാന്‍ തയ്യാറാകണമെന്നു യുവാക്കളോടു പ്രധാനമന്ത്രി ആഹ്വാനം ചെയ്തു. കര്‍ണാടകയിലെ ബെലഗവിയില്‍ ദേശീയ യുവജന ദിനത്തോടും ധര്‍മസഭയോടും അനുബന്ധിച്ചു നടന്ന പരിപാടിയെ അഭിസംബോധന ചെയ്യവേ, സാഹോദര്യത്തിനാണു സ്വാമി വിവേകാനന്ദന്‍ ഊന്നല്‍ നല്‍കിയിരുന്നതെന്നു പ്രധാനമന്ത്രി ചൂണ്ടിക്കാട്ടി. നമ്മുടെ ക്ഷേമം ഇന്ത്യയുടെ വികസനത്തില്‍ അധിഷ്ഠിതമാണെന്നാണു സ്വാമി വിവേകാനന്ദന്‍ വിശ്വസിച്ചിരുന്നതെന്നു ശ്രീ. നരേന്ദ്ര മോദി ചൂണ്ടിക്കാട്ടി. ഇന്ത്യയെക്കുറിച്ചു പാശ്ചാത്യലോകത്തു പ്രചരിച്ചിരുന്ന പല ദുഷ്പ്രചരണങ്ങളും തെറ്റാണെന്നു തെളിയിക്കാന്‍ സ്വാമി വിവേകാനന്ദനു സാധിച്ചുവെന്നും പ്രധാനമന്ത്രി കൂട്ടിച്ചേര്‍ത്തു. സ്വാമി വിവേകാനന്ദന്‍ സാമൂഹിക തിന്മകള്‍ക്കെതിരെ ശബ്ദമുയര്‍ത്തുകയും ചെയ്തു. ചില ശക്തികള്‍ രാജ്യത്തെ ഭിന്നിപ്പിക്കാന്‍ ഗൂഢശ്രമം നടത്തുകയാണെന്നും ഈ രാജ്യത്തെ യുവാക്കള്‍ അവര്‍ക്കു ശക്തമായ മറുപടി നല്‍കുന്നുണ്ടെന്നും പ്രധാനമന്ത്രി പറഞ്ഞു. നമ്മുടെ യുവാക്കളെ ഒരിക്കലും തെറ്റിദ്ധരിപ്പിക്കാന്‍ സാധിക്കില്ലെന്നും അദ്ദേഹം കൂട്ടിച്ചേര്‍ത്തു. സ്വച്ഛ് ഭാരത് ദൗത്യം മുന്നോട്ടുകൊണ്ടുപോകുന്നത് ഇന്ത്യയിലെ യുവാക്കളാണെന്നു പ്രധാനമന്ത്രി പറഞ്ഞു. സമൂഹത്തെ സേവിക്കുകയും പരിഷ്‌കരിക്കുകയും ചെയ്ത ഒട്ടേറെ സന്യാസിമാര്‍ ഇന്ത്യയിലുണ്ടായിരുന്നുവെന്ന് അദ്ദേഹം കൂട്ടിച്ചേര്‍ത്തു. സേവാഭാവം നമ്മുടെ സംസ്‌കാരത്തിന്റെ ഭാഗമാണെന്നു പ്രധാനമന്ത്രി പറഞ്ഞു. ഇന്ത്യയിലെങ്ങും നിസ്വാര്‍ഥമായി സമൂഹത്തെ സേവിക്കുന്ന എത്രയോ വ്യക്തികളും സംഘടനകളും ഉണ്ടെന്ന് അദ്ദേഹം ചൂണ്ടിക്കാട്ടി. പൊതുസ്ഥലത്തു വിസര്‍ജിക്കുന്നത് ഒട്ടുമില്ലാത്ത രാജ്യമായി ഇന്ത്യയെ മാറ്റിയെടുക്കണമെന്നു പ്രധാനമന്ത്രി ആഹ്വാനം ചെയ്തു.
പ്രധാനമന്ത്രിയുടെ അധ്യക്ഷതയിൽ 37 -ാമത് പ്രഗതി യോഗം ചേർന്നു.

വിവിധ വികസന പദ്ധതികളുടെ പുരോഗതി വിലയിരുത്താനുള്ള 37 -ാമത് പ്രഗതി യോഗത്തിൽ പ്രധാനമന്ത്രി ശ്രീ നരേന്ദ്ര മോദി അധ്യക്ഷത വഹിച്ചു. 9 പദ്ധതികളുടെ പുരോഗതിയാണ് യോഗത്തിന്റെ കാര്യപരിപാടിയിൽ ഉണ്ടായിരുന്നത്. എട്ട് പദ്ധതികളിൽ, മൂന്നെണ്ണം റെയിൽവേ , റോഡ് ഗതാഗത & ഹൈവേ മന്ത്രാലയങ്ങളിൽ നിന്നും, രണ്ട് പദ്ധതികൾ വൈദ്യുതി മന്ത്രാലയത്തിൽ നിന്നുമാണ്. ഈ എട്ട് പദ്ധതികളുടെയും മൊത്തം ചെലവ് 1,26,000 കോടി. രൂപയാണ്. ഉത്തർപ്രദേശ്, മധ്യപ്രദേശ്, പഞ്ചാബ്, ഹിമാചൽ പ്രദേശ്, ഗുജറാത്ത്, രാജസ്ഥാൻ, മഹാരാഷ്ട്ര, ഹരിയാന, ഛത്തീസ്ഗഡ്, അരുണാചൽ പ്രദേശ്, സിക്കിം, ഉത്തരാഖണ്ഡ്, മണിപ്പൂർ, ഡൽഹി എന്നീ 14 സംസ്ഥാനങ്ങളിലേതാണ്‌ ഈ പദ്ധതികൾ. ഈ പദ്ധതികൾ സമയബന്ധിതമായി പൂർത്തിയാക്കുന്നതിന്റെ പ്രാധാന്യം പ്രധാനമന്ത്രി ഊന്നിപ്പറഞ്ഞു ആശയവിനിമയത്തിനിടെ, പ്രധാനമന്ത്രി ‘ഒരു രാജ്യം – ഒരു റേഷൻ കാർഡ്’ (ഒഎൻഒആർസി) പദ്ധതി അവലോകനം ചെയ്തു. പൗരന്മാർക്ക് വിപുലമായ ആനുകൂല്യങ്ങൾ ലഭ്യമാക്കുന്നതിന് പദ്ധതി പ്രകാരം വികസിപ്പിച്ച സാങ്കേതിക പ്ലാറ്റ്ഫോമിന്റെ ഒന്നിലധികം ഉപയോഗങ്ങൾ പര്യവേക്ഷണം ചെയ്യാൻ അദ്ദേഹം ഉദ്യോഗസ്ഥരോട് ആവശ്യപ്പെട്ടു. ഓക്സിജൻ പ്ലാന്റുകളുടെ നിർമ്മാണവും ആശുപത്രി കിടക്കകളുടെ ലഭ്യതയും നിരീക്ഷിക്കാൻ പ്രധാനമന്ത്രി സംസ്ഥാന ഉദ്യോഗസ്ഥർക്ക് നിർദേശം നൽകി. കഴിഞ്ഞ 36 പ്രഗതി യോഗങ്ങളിൽ, 13.78 ലക്ഷം കോടി രൂപ ചെലവിൽ 292 പദ്ധതികൾ അവലോകനം ചെയ്തിട്ടുണ്ട് .
വിദ്യാര്‍ഥികള്‍ക്കും രക്ഷകര്‍ത്താക്കള്‍ക്കും അധ്യാപകര്‍ക്കും പ്രധാനമന്ത്രിയുടെ ആശംസ

സി.ബി.എസ.്ഇ. ബോര്‍ഡ് പരീക്ഷകള്‍ എഴുതുന്ന വിദ്യാര്‍ഥികള്‍ക്കും അവരുടെ രക്ഷിതാക്കള്‍ക്കും അധ്യാപകര്‍ക്കും പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. ‘സി.ബി.എസ്.ഇ. 10, 12 ക്ലാസുകളിലെ പരീക്ഷ ഇന്ന് ആരംഭിക്കുകയാണ്. പരീക്ഷ എഴുതുന്നവര്‍ക്കും മാതാപിതാക്കള്‍ക്കും അധ്യാപകര്‍ക്കും ആശംസകള്‍. സന്തോഷത്തോടുകൂടിയും സമ്മര്‍ദമില്ലാതെയും പരീക്ഷയ്ക്കു ഹാജരാകണമെന്നു യുവ സുഹൃത്തുക്കളോട് ആഹ്വാനം ചെയ്യുന്നു. മാസങ്ങളായുള്ള കഠിനാധ്വാനവും തയ്യാറെടുപ്പും വലിയ കാര്യങ്ങളിലേക്കു നയിക്കുമെന്ന് ഉറപ്പാണ.്’
ഗുജറാത്തിലെ അംബാജി ക്ഷേത്രത്തില്‍ പ്രധാനമന്ത്രി നരേന്ദ്ര മോദി ദര്‍ശനം നടത്തി പൂജ ചെയ്തു

പ്രധാനമന്ത്രി ശ്രീ നരേന്ദ്ര മോദി 51 ശക്തിപീഠങ്ങളില്‍ ഒന്നായ ഗുജറാത്തിലെഅംബാജി ക്ഷേത്രത്തില്‍ ഇന്ന് ദര്‍ശനവും പൂജയും നടത്തി. നേരത്തെ അംബാജിയില്‍ നടന്ന വിവിധ വികസന പദ്ധതികളുടെ സമര്‍പ്പണ ചടങ്ങില്‍, നവരാത്രിയുടെ ശുഭകരമായ സമയത്ത് അംബാജിയില്‍ ഉണ്ടായിരിക്കാന്‍ അവസരം ലഭിച്ചതില്‍ പ്രധാനമന്ത്രി സന്തോഷം പ്രകടിപ്പിച്ചു. പ്രധാനമന്ത്രി ഗുജറാത്തില്‍ രണ്ട് ദിവസത്തെ സന്ദര്‍ശനത്തിലാണ്.
ഗോര്‍ഖ ജന്‍മുക്തി മോര്‍ച്ച പ്രതിനിധിസംഘം പ്രധാനമന്ത്രിയെ സന്ദര്‍ശിച്ചു

ദാര്‍ജിലിംഗില്‍ നിന്നുള്ള ലോക്‌സഭാ എം.പി. ശ്രീ. എസ്.എസ്. അലുവാലിയയുടെ നേതൃത്വത്തിലുള്ള ഗോര്‍ഖ ജന്‍മുക്തി മോര്‍ച്ചയുടെ പ്രതിനിധിസംഘം ന്യൂഡല്‍ഹിയില്‍ ഇന്ന് (17-12-2015) പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. തങ്ങളുടെ ആവശ്യങ്ങള്‍ സംബന്ധിച്ച വിവിധ വശങ്ങള്‍ പ്രധാനമന്ത്രിയുമായി ചര്‍ച്ച ചെയ്ത പ്രതിനിധി സംഘം അനുഭാവപൂര്‍വ്വം അവ പരിഗണിക്കണമെന്നും അഭ്യര്‍ത്ഥിച്ചു.
പി.എം.എ.വൈ: പലിശ സബ്‌സിഡി ലഭ്യമാകുന്നതിന് പരിഗണിക്കുന്ന വീടുകളുടെ കാര്‍പെറ്റ് ഏരിയ വര്‍ദ്ധിപ്പിക്കാന്‍ കേന്ദ്ര മന്ത്രിസഭയുടെ അംഗീകാരം

പ്രധാനമന്ത്രി ആവാസ് യോജനയ്ക്ക്(അര്‍ബന്‍) കീഴില്‍ നഗരങ്ങളിലെ ഇടത്തരം വരുമാനക്കാര്‍ക്ക് വായ്പാ ബന്ധിത സബ്‌സിഡി പദ്ധതിക്കു കീഴില്‍ വായ്പാ സബ്‌സിഡി നല്‍കുന്ന വീടുകളുടെ കാര്‍പെറ്റ് ഏരിയ വര്‍ദ്ധിപ്പിക്കാന്‍ പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. ആറു ലക്ഷം രൂപ മുതല്‍ 12 ലക്ഷം രൂപ വരെ വാര്‍ഷിക വരുമാനമുള്ളവര്‍ ഉള്‍പ്പെടുന്ന എം.ഐ.ജി. 1 കാറ്റഗറിയില്‍പെട്ടവര്‍ക്ക് ഇനി 120 ചതുരശ്ര മീറ്റര്‍ വരെ കാര്‍പെറ്റ് ഏരിയയുള്ള വീടുകള്‍ നിര്‍മ്മിക്കാം. 110 ചതുരശ്ര മീറ്ററായിരുന്നു നേരത്തെ ഈ വിഭാഗക്കാര്‍ക്ക് വായ്പാ സബ്‌സിഡിക്ക് പരിഗണിക്കാനായി അനുവദിച്ചിരുന്ന കാര്‍പെറ്റ് ഏരിയ. 12 ലക്ഷം രൂപ മുതല്‍ 18 ലക്ഷം വരെ വാര്‍ഷിക വരുമാനമുള്ള എം.ഐ.ജി. കാറ്റഗറി രണ്ടില്‍പെട്ടവര്‍ക്ക് ഇനി 150 ചതുരശ്ര മീറ്റര്‍ കാര്‍പറ്റ് ഏരിയയുള്ള വീടുകള്‍ നിര്‍മ്മിക്കാം. നേരത്തേ ഈ വിഭാഗക്കാര്‍ക്ക് 110 ചതുരശ്ര മീറ്ററാണ് കാര്‍പറ്റ് ഏരിയക്കായി അനുവദിച്ചിരുന്നത്. കാറ്റഗറി ഒന്നില്‍പ്പെടുന്നവര്‍ക്ക് 9 ലക്ഷം രൂപ വരെയുള്ള വായ്പകള്‍ക്ക് 4% പലിശ സബ്‌സിഡിയും കാറ്റഗറി രണ്ടില്‍പ്പെടുന്നവര്‍ക്ക് 12 ലക്ഷം രൂപ വായ്പയ്ക്ക് 3% പലിശ സബ്‌സിഡിയും ലഭിക്കും. ഈ വര്‍ഷം ജനുവരി ഒന്നു മുതല്‍ (01.01.2017) മുന്‍കാല പ്രാബല്യത്തോടെയാണ് ഈ മാറ്റം പ്രാബല്യത്തില്‍ വന്നിട്ടുള്ളത്. നഗരമേഖലയിലെ വീടുകളുടെ കുറവു പരിഹരിക്കുന്നതിനുള്ള സക്രിയമായ ചുവടുവെപ്പാണ് ഈ വായ്പാ ബന്ധിത സബ്‌സിഡി. വായ്പാ സബ്‌സിഡി ലഭ്യമാക്കി ഇടത്തരം വരുമാനക്കാര്‍ക്ക് വീടു നിര്‍മ്മാണത്തിന് പ്രയോജനം നല്‍കുന്ന പദ്ധതിയാണിത്. പരമാവധി വായ്പാ കാലാവധിയായ 20 വര്‍ഷത്തെ നിലവിലുള്ള മൊത്തം മൂല്യത്തിന്റെ 9 ശതമാനമോ, യഥാര്‍ത്ഥ കാലാവധിയോ ഏതാണോ കുറവ്, അതനുസരിച്ചാണ് വായ്പാ സബ്‌സിഡി കണക്കാക്കുക. 9 ലക്ഷം രൂപയ്ക്കും 12 ലക്ഷം രൂപയ്ക്കും കൂടുതലുള്ള ഭവന വായ്പകള്‍ക്ക് സബ്‌സിഡി ലഭിക്കില്ല. 2019 മാര്‍ച്ച് 31 വരെയാണ് വായ്പാ ബന്ധിത സബ്‌സിഡി പദ്ധതിയുടെ കാലാവധി. കാര്‍പറ്റ ഏരിയ 120 ചതുരശ്ര മീറ്ററും 150 ചതുരശ്ര മീറ്ററും ആയി വര്‍ദ്ധിപ്പിച്ചത് ഇടത്തരം വിഭാഗത്തില്‍പ്പെട്ടവരെ സാമ്പത്തിക സബ്‌സിഡി ഉപയോഗപ്പെടുത്തി വീടു നിര്‍മ്മാണത്തിന് സഹായിക്കും. നിര്‍മ്മാതാക്കള്‍ മുന്നോട്ട് വയ്ക്കുന്ന പദ്ധതികള്‍ തെരഞ്ഞെടുക്കുന്നതിനും ഇത് സഹായിക്കും. താങ്ങാവുന്ന ഭവന മേഖലയില്‍പ്പെടുന്ന, നിലവില്‍ നിര്‍മ്മാണം പൂര്‍ത്തിയാക്കിയിട്ടുള്ള ഫ്‌ളാറ്റുകളുടെ വില്‍പ്പനയ്ക്കും ഇത് ഉത്തേജനമേകും. പശ്ചാത്തലം കേന്ദ്ര പാര്‍പ്പിട, നഗരകാര്യ മന്ത്രാലയം പ്രധാനമന്ത്രി ആവാസ് യോജനക്കു കീഴില്‍ വായ്പാ ബന്ധിത സബ്‌സിഡി പദ്ധതിക്കു തുടക്കം കുറിച്ചത് ഈ വര്‍ഷം ജനുവരി ഒന്നിനാണ്. (01.01.2017). 2016 ഡിസംബര്‍ 31 ന് രാഷ്ട്രത്തെ അഭിസംബോധനചെയ്ത് പ്രധാനമന്ത്രി നടത്തിയ പ്രസംഗത്തെ തുടര്‍ന്നായിരുന്നു ഇതിന് തുടക്കം കുറിച്ചത്. പാവപ്പെട്ടവര്‍ക്ക് ഭവന വായ്പയില്‍ വര്‍ദ്ധിച്ച ആനുകൂല്യങ്ങളും ഇടത്തരം വരുമാനക്കാര്‍ക്ക് വായ്പാ ബന്ധിത സബ്‌സിഡി പദ്ധതിയുമാണ് പ്രഖ്യാപിച്ചത്.
കൃഷി, മത്സ്യബന്ധന രംഗങ്ങളില്‍ സഹകരിക്കാനായി ഇന്ത്യയും കൊളംബിയയും ധാരണാപത്രം ഒപ്പുവെക്കുന്നതിനു മന്ത്രിസഭാ അനുമതി

കൃഷി, മത്സ്യബന്ധനം എന്നീ മേഖലകളില്‍ സഹകരിക്കുന്നതിനായി ഇന്ത്യയും കൊളംബിയയും ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. താഴെ പറയുന്ന മേഖലകളിലുള്ള സഹകരണത്തിനു ധാരണാപത്രത്തില്‍ വ്യവസ്ഥയുണ്ട്: 1. പുതുമയാര്‍ന്ന കൃഷിരീതികളും സമീപനങ്ങളും 2. പുതിയ തരം കാര്‍ഷിക യന്ത്രവല്‍ക്കരണം കാര്‍ഷിക വിപണനത്തിലെ വിജയകരമായ മാതൃകകള്‍ 1. വിത്തുല്‍പാദനത്തിനായി കാര്‍ഷിക കമ്പനികളുമായി ചേര്‍ന്നു പദ്ധതികള്‍ വികസിപ്പിക്കുക 2. ഹോര്‍ട്ടികള്‍ച്ചറി(പച്ചക്കറി, പഴങ്ങള്‍, പുഷ്പങ്ങള്‍)ല്‍ പുതുമയാര്‍ന്ന ഉത്പാദന മാതൃകകളും മൂല്യസൃഷ്ടി പദ്ധതികളും 3. എസ്.പി.എസ്. വിദഗ്ധരുടെ പരസ്പര സന്ദര്‍ശനവും വിവരം കൈമാറലും ജട്രോഫയും കരായയും എണ്ണക്കുരു, എണ്ണപ്പന എന്നിവ സംബന്ധിച്ച ഗവേഷണങ്ങള്‍ക്കായുള്ള സഹകരണം 1. കടലില്‍ വ്യാവസായിക മത്സ്യബന്ധനം, ജലക്കൃഷി, മത്സ്യമേഖലയില്‍ ഗവേഷണവും പരിശീലനവും 2. ചെറുതും വലുതുമായ അയവിറക്കുന്ന മൃഗങ്ങള്‍ (കന്നുകാലി, ചെമ്മരിയാട്, ആട്), പന്നികള്‍ എന്നിവയുടെ ഉത്പാദനക്ഷമതയും രോഗങ്ങളും രോഗം കണ്ടെത്തലും 3. പന്നിയിറച്ചി സംസ്‌കരിക്കലും മൂല്യവര്‍ധനയും. ധാരണാപത്രം അനുസരിച്ച്, പ്രസ്തുത കാലയളവില്‍ ചെയ്തുതീര്‍ക്കേണ്ട പ്രവര്‍ത്തനങ്ങള്‍ വിശദമാക്കുന്ന രണ്ടു വര്‍ഷത്തേക്കുള്ള പ്രവര്‍ത്തനപദ്ധതി തയ്യാറാക്കുന്നതിനായി ഒരു സംയുക്ത പ്രവര്‍ത്തക സംഘ(ജെ.ഡബ്ല്യു.ജി.)ത്തെ സജ്ജമാക്കും. ആദ്യഘട്ടത്തില്‍ ധാരണാപത്രം അഞ്ചു വര്‍ഷത്തെ കാലപരിധി ഉള്ളതായിരിക്കും. തുടര്‍ന്ന് ധാരണാപത്രത്തില്‍നിന്നു പിന്‍മാറണമെന്ന ചിന്ത ഇരുപക്ഷത്തിനും ഇല്ലാത്തപക്ഷം കാലാവധി അഞ്ചു വര്‍ഷത്തേക്കു സ്വമേധയാ പുതുക്കപ്പെടും.
മന്‍ കി ബാത്ത് 2.0ന്റെ ഒന്‍പതാം ലക്കത്തില്‍ പ്രധാനമന്ത്രി
അഭിസംബോധന ചെയ്തു

യുവ ഇന്ത്യ ശാസ്ത്ര-സാങ്കേതികമേഖലയില്‍ വളരെ ശ്രദ്ധാപൂര്‍വ്വമായ താല്‍പര്യം എടുക്കുന്നത് വര്‍ദ്ധിച്ചുവരികയാണെന്ന് ‘മന്‍ കി ബാത്ത് 2.0’ന്റെ ഒന്‍പതാം ലക്കത്തെ അഭിസംബോധനചെയ്തുകൊണ്ട് പ്രധാനമന്ത്രി ശ്രീ നരേന്ദ്രമോദി പറഞ്ഞു. ‘ചന്ദ്രയാന്‍-2 ല്‍ ഞാന്‍ ബംഗലൂരുവിലായിരുന്നപ്പോള്‍, അവിടെയുണ്ടായിരുന്ന കുട്ടികളിലെ അത്യുത്സാഹത്തിനും ആവേശത്തിനും ഞാന്‍ സാക്ഷ്യംവഹിച്ചു. ഒരു കോണില്‍ നിന്നും ഒരുതരത്തിലുള്ള ആലസ്യത്തിന്റെ സൂചനയും അവിടെയുണ്ടായിരുന്നില്ല. ഒരുതരത്തില്‍ അവര്‍ രാത്രി മുഴുവന്‍ ഉണര്‍ന്നിരിക്കുകയായിരുന്നു. ശാസ്ത്ര-സാങ്കേതികവിദ്യ, നൂതനാശയം എന്നിവയുമായി ചേര്‍ന്നുവരുന്ന അവരുടെ അന്വേഷണാത്മകതയെ ആര്‍ക്കും മറക്കാനാവില്ല.” യുവാക്കളുടെ ഉത്സാഹത്തെ അഭിനന്ദിച്ചുകൊണ്ട് അദ്ദേഹം പറഞ്ഞു. കുട്ടികളിലും യുവജനങ്ങളിലുമുള്ള ഈ ഉത്സാഹത്തിനെ പ്രോത്സാഹിപ്പിക്കുന്നതിനും ശാസ്ത്രബോധത്തെ ഉത്തേജിപ്പിക്കുന്നതിനും ശ്രീഹരികോട്ടയിലെ റോക്കറ്റ് വിക്ഷേപണം വീക്ഷിക്കുന്നതിനുള്ള സംവിധാനം അടുത്തിടെ ഒരുക്കിയെന്നും മന്‍ കി ബാത്തില്‍ തന്റെ ചിന്തകള്‍ പങ്കുവച്ചുകൊണ്ട് ഇന്ന് പ്രധാനമന്ത്രി പറഞ്ഞു. ഈ സൗകര്യം എല്ലാവര്‍ക്കും തുറന്നുകൊടുത്തിട്ടുണ്ട്, ഓണ്‍ലൈനില്‍ ബുക്ക് ചെയ്യാനും കഴിയും. വരുന്ന കാലത്ത് ഈ സൗകര്യം ഉപയോഗിക്കാന്‍ അദ്ദേഹം പ്രിന്‍സിപ്പല്‍മാരോടും അദ്ധ്യാപകരോടും അഭ്യര്‍ത്ഥിച്ചു. യുവതയെ ശാസ്ത്രവുമായി സംയോജിപ്പിക്കുന്ന ഐ.എസ്.ആര്‍.ഒയുടെ യുവിക പരിപാടിയെ പ്രധാനമന്ത്രി അഭിനന്ദിച്ചു. യുവിക എന്നത് ‘യുവ വിജ്ഞാനി കാര്യക്രമമാണ് സ്‌കൂള്‍ കുട്ടികള്‍ക്ക് വേണ്ടി ഇത് 2019ല്‍ ആരംഭിച്ചു. ” ജയ്ജവാന്‍, ജയ് കിസാന്‍, ജയ് വിജ്ഞാന്‍, ജയ് അനുസന്ധാന്‍’ എന്ന നമ്മുടെ വീക്ഷണത്തോട് ചേര്‍ന്നു നില്‍ക്കുന്നതാണ് ഈ പരിപാടിയെന്നും അദ്ദേഹം കൂട്ടിചേര്‍ത്തു. www.yuvika.isro.gov.in’. എന്ന വെബ്‌സൈറ്റ് സന്ദര്‍ശിച്ച് പരിപാടിയില്‍ ചേരാന്‍ പ്രധാനമന്ത്രി മോദി യുവ വിദ്യാര്‍ത്ഥികളോട് ആഹ്വാനം ചെയ്തു. ജൈവ ഇന്ധനം ഉപയോഗിച്ച് വിമാനം പറത്താനുള്ള സാങ്കേതിക വിദ്യ വികസിപ്പിച്ച ഡെറാഡൂണിലെ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് പെട്രോളിയത്തിലേയും സി.എസ് .ഐ.ആറിലേയും ശാസ്ത്രജ്ഞരുടെ പരിശ്രമങ്ങളെ പ്രധാനമന്ത്രി അഭിനന്ദിച്ചു. ‘മെയ്ക്ക് ഇന്‍ ഇന്ത്യ’ ദൗത്യത്തെ അവരുടെ പരിശ്രമങ്ങള്‍ ശാക്തീകരിക്കുമെന്നും അദ്ദേഹം പറഞ്ഞു. 10% ഇന്ത്യന്‍ ജൈവ-ജെറ്റ് ഇന്ധനവുമായി ഇന്ത്യന്‍ വ്യോമസേനയുടെ എന്‍.എന്‍-32 വിമാനം ലെയിലം കുശോക് ബകുലാ റിമ്പോച്ചേ വിമാനത്താവളത്തില്‍ നിന്നും കുതിച്ചുയര്‍ന്നപ്പോള്‍ ചരിത്രം സൃഷ്ടിക്കപ്പെടുകയായിരുന്നുവെന്ന് അദ്ദേഹം പറഞ്ഞു. ആദ്യമായിട്ടാണ് രണ്ടു എഞ്ചിനുകളിലും മിശ്രിതം ഉപയോഗിച്ചതെന്നും അദ്ദേഹം വ്യക്തമാക്കി. ഇന്ത്യയുടെ വിവിധ ഗ്രോത്ര മേഖലകളില്‍ നിന്നും സംഭരിക്കുന്ന, ഭക്ഷ്യയോഗ്യമല്ലാത്ത മരത്തില്‍ നിന്നും ലഭിക്കുന്ന എണ്ണയില്‍ നിന്നാണ് ജൈവ-ജെറ്റ് ഇന്ധനം തയാറാക്കുന്നത്. ഈ പരിശ്രമങ്ങള്‍ കാര്‍ബണ്‍ വികിരണങ്ങള്‍ കുറയ്ക്കുക മാത്രമല്ല, അസംസ്‌കൃത എണ്ണയുടെ ഇറക്കുമതിയിലുള്ള ഇന്ത്യയുടെ ആശ്രയത്വവും കുറയ്ക്കും.” അദ്ദേഹം കൂട്ടിച്ചേര്‍ത്തു.
സഹകരണരംഗത്തും അനുബന്ധ മേഖലകളിലും സഹകരിക്കാന്‍ ഇന്ത്യ- മൗറീഷ്യസ് കരാര്‍

സഹകരണ രംഗത്തും അനുബന്ധ മേഖലകളിലും സഹകരിക്കുന്നതിനായി ഇരു ഗവണ്‍മെന്റുകള്‍ തമ്മില്‍ കരാര്‍ ഒപ്പിടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. അഞ്ചു വര്‍ഷമായിരിക്കും കരാര്‍ കാലാവധി. കാലാവധി പൂര്‍ത്തിയാകുന്നതോടെ അഞ്ചു വീതം വര്‍ഷത്തേക്കു താനേ പുതുക്കപ്പെടും. കരാറില്‍ വ്യക്തമാക്കിയ സംയുക്തപദ്ധതികളുടെ ചട്ടക്കൂടില്‍നിന്നുകൊണ്ടുള്ള ഹ്രസ്വകാല, ഇടക്കാല പദ്ധതികളിലൂടെ സഹകരണം മെച്ചപ്പെടുത്തുകയാണു കരാറിലൂടെ ഉദ്ദേശിക്കുന്നത്. ലക്ഷ്യപ്രാപ്തിക്കായി ഇരു രാജ്യങ്ങളും ചേര്‍ന്നു കര്‍മപദ്ധതി തയ്യാറാക്കും.
ഇന്ത്യയും ഇസ്രയേലും തമ്മിലുള്ള ഔപചാരിക നയതന്ത്ര ബന്ധം സ്ഥാപിക്കപ്പെട്ടതിന്റെ 30 വാർഷികത്തിൽ പ്രധാനമന്ത്രിയുടെ പ്രസ്താവന

എല്ലാ ഇസ്രായേലി സുഹൃത്തുക്കൾക്കും ശാലോമിനും ഇന്ത്യയുടെ ആശംസകൾ. ഇന്ന് നമ്മുടെ ബന്ധത്തിൽ ഒരു പ്രത്യേക ദിവസമാണ്. 30 വർഷം മുമ്പ്, ഈ ദിവസം, നമുക്കിടയിൽ സമ്പൂർണ്ണ നയതന്ത്ര ബന്ധം സ്ഥാപിക്കപ്പെട്ടു. ഇരു രാജ്യങ്ങൾക്കുമിടയിൽ ഒരു പുതിയ അധ്യായം ആരംഭിച്ചു. ഈ അധ്യായം പുതിയതാണെങ്കിലും നമ്മുടെ ഇരു രാജ്യങ്ങളുടെയും ചരിത്രം വളരെ പഴക്കമുള്ളതാണ്. നമ്മുടെ ജനങ്ങൾ തമ്മിൽ നൂറ്റാണ്ടുകളായി അടുത്ത ബന്ധമുണ്ട്. ഇന്ത്യയുടെ സ്വഭാവം പോലെ, നൂറുകണക്കിനു വർഷങ്ങളായി നമ്മുടെ യഹൂദ സമൂഹം ഇന്ത്യൻ സമൂഹത്തിൽ യാതൊരു വിവേചനവുമില്ലാതെ സൗഹാർദ്ദപരമായ അന്തരീക്ഷത്തിൽ ജീവിക്കുകയും വളരുകയും ചെയ്യുന്നു. അത് നമ്മുടെ വികസന യാത്രയിൽ കാര്യമായ സംഭാവനകൾ നൽകിയിട്ടുണ്ട്. ഇന്ന്, ലോകമെമ്പാടും കാര്യമായ മാറ്റങ്ങൾ സംഭവിക്കുമ്പോൾ, ഇന്ത്യ-ഇസ്രായേൽ ബന്ധത്തിന്റെ പ്രാധാന്യം കൂടുതൽ വർദ്ധിച്ചു. ഇന്ത്യ ഈ വർഷം സ്വാതന്ത്ര്യത്തിന്റെ 75-ാം വാർഷികം ആഘോഷിക്കുമ്പോൾ, അടുത്ത വർഷം ഇസ്രായേൽ സ്വാതന്ത്ര്യത്തിന്റെ 75-ാം വാർഷികം ആഘോഷിക്കുമ്പോൾ, ഇരു രാജ്യങ്ങളും തങ്ങളുടെ നയതന്ത്ര ബന്ധത്തിന്റെ 30-ാം വാർഷികം ആഘോഷിക്കുമ്പോൾ പരസ്പര സഹകരണത്തിന് പുതിയ ലക്ഷ്യങ്ങൾ സ്ഥാപിക്കാൻ ഇതിലും മികച്ച അവസരമെന്താണ്. 30 വർഷത്തെ ഈ സുപ്രധാന നാഴികക്കല്ലിൽ, ഞാൻ നിങ്ങളെ എല്ലാവരെയും വീണ്ടും അഭിനന്ദിക്കുന്നു. ഇന്ത്യ-ഇസ്രായേൽ സൗഹൃദം വരും ദശകങ്ങളിൽ പരസ്പര സഹകരണത്തിന്റെ പുതിയ റെക്കോർഡുകൾ സൃഷ്ടിക്കുന്നത് തുടരുമെന്ന് എനിക്ക് ഉറപ്പുണ്ട്. നന്ദി, ടോഡ റബ.
പോഷകാഹാരക്കുറവ് കുറയ്ക്കാന്‍ കൈക്കൊണ്ട നടപടികള്‍ പ്രധാനമന്ത്രി വിലയിരുത്തി

ഇന്ത്യയിലെ പോഷകാഹാരക്കുറവ് ഇല്ലാതാക്കുന്നതു സംബന്ധിച്ചും അനുബന്ധ പ്രവര്‍ത്തനങ്ങള്‍ സംബന്ധിച്ചുമുള്ള ശ്രമങ്ങളിലെ പുരോഗതി പ്രധാനമന്ത്രി ശ്രീ. നരേന്ദ്ര മോദി വിലയിരുത്തി. ഇതിനായി ചേര്‍ന്ന ഉന്നതതലയോഗത്തില്‍ പ്രധാനമന്ത്രിയുടെ ഓഫീസിലെയും നിതി ആയോഗിലെയും ബന്ധപ്പെട്ട മന്ത്രാലയങ്ങളിലെയും ഉന്നതോദ്യോഗസ്ഥര്‍ പങ്കെടുത്തു. പോഷകക്കുറവും അതുമായി ബന്ധപ്പെട്ടുള്ളതുമായ പ്രശ്‌നങ്ങളുടെ നിജസ്ഥിതി യോഗം വിലയിരുത്തി. പോഷകക്കുറവു പരിഹരിക്കാനായി മറ്റു ചില വികസ്വര രാഷ്ട്രങ്ങളില്‍ നടത്തിവരുന്ന പദ്ധതികള്‍ ചര്‍ച്ച ചെയ്യപ്പെട്ടു. വളര്‍ച്ച മുരടിക്കല്‍, പോഷകാഹാരക്കുറവ്, നവജാതശിശുക്കളുടെ ഭാരം കുറയല്‍, വിളര്‍ച്ച തുടങ്ങിയ പ്രശ്‌നങ്ങള്‍ പരിഹരിക്കുകയെന്ന വ്യക്തമായ ഉദ്ദേശ്യത്തോടെ പ്രവര്‍ത്തിക്കേണ്ടതിന്റെ ആവശ്യകത പ്രധാനമന്ത്രി ഊന്നിപ്പറഞ്ഞു. സ്വാതന്ത്ര്യത്തിന്റെ 75ാം വാര്‍ഷികം ആഘോഷിക്കുന്ന 2022 ആകുമ്പോഴേക്കും പ്രകടമായ രീതിയില്‍ ഫലം നേടിയെടുക്കാന്‍ സാധിക്കണമെന്നും അദ്ദേഹം പറഞ്ഞു. ഇതിനായി സ്ഥിതി ഏറ്റവും ഗുരുതരമായ ജില്ലകള്‍ക്കു പ്രത്യേക പ്രാധാന്യം നല്‍കി പദ്ധതികളുടെ പ്രവര്‍ത്തന പുരോഗതി അതാതു സമയത്തു നിരീക്ഷിക്കാന്‍ തീരുമാനിച്ചു. കേന്ദ്ര ഗവണ്‍മെന്റിന്റെ പദ്ധതികളായ സ്വച്ഛ് ഭാരത് അഭിയാന്‍, മിഷന്‍ ഇന്ദ്രധനുഷ്, ബേഠി ബചാവോ-ബേഠി പഠാവോ, പ്രധാനമന്ത്രി മാതൃവന്ദന യോജന തുടങ്ങിയവ പോഷകാഹാരക്കുറവ് ഇല്ലാതാക്കാന്‍ സഹായകമാകുന്നുണ്ടെന്നു മുതിര്‍ന്ന ഉദ്യോഗസ്ഥര്‍ ചൂണ്ടിക്കാട്ടി. പോഷകാഹാര പ്രശ്‌നം പരിഹരിക്കുന്നതില്‍ പ്രത്യക്ഷമായോ പരോക്ഷമായോ സ്ഥാനമുള്ള കേന്ദ്ര, സംസ്ഥാന പദ്ധതികളുടെ ഏകീകരണം ഇക്കാര്യത്തില്‍ പ്രസക്തമാണെന്ന് പ്രധാനമന്ത്രി ചൂണ്ടിക്കാട്ടി. ഉദ്ദേശിച്ച ലക്ഷ്യം കൈവരിക്കുന്നതിന് പോഷകാഹാരത്തെ സംബന്ധിക്കുന്ന നല്ല സാമൂഹിക അവബോധം സൃഷ്ടിക്കേണ്ടത് അനിവാര്യമാണെന്നും അദ്ദേഹം പറഞ്ഞു. ഈ അവബോധം വളര്‍ത്തുന്നതിനായി അനൗദ്യോഗിക സംവിധാനങ്ങള്‍ ഉപയോഗപ്പെടുത്തേണ്ടതിന്റെ പ്രാധാന്യവും പ്രധാനമന്ത്രി ചൂണ്ടിക്കാട്ടി.
ദേവ്ഘറിലെ സത്സംഗ് ആശ്രമത്തിലെ ആചാര്യദേവ് അശോക് രഞ്ജന്‍ ചക്രബര്‍ത്തിയുടെ നിര്യാണത്തില്‍ പ്രധാനമന്ത്രി അനുശോചനം രേഖപ്പെടുത്തി

ദേവ്ഘറിലെ സത്സംഗ് ആശ്രമത്തിലെ ആചാര്യദേവ് അശോക് രഞ്ജന്‍ ചക്രബര്‍ത്തിയുടെ നിര്യാണത്തില്‍ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ഒരു ട്വീറ്റില്‍ പ്രധാനമന്ത്രി പറഞ്ഞു; 'ദേവ്ഘറിലെ സത്സംഗ് ആശ്രമത്തിലെ ആചാര്യദേവ് അശോക് രഞ്ജന്‍ ചക്രബര്‍ത്തി സമൂഹത്തിനായുള്ള നിസ്വാര്‍ത്ഥ സേവനത്തിന്റെ പേരില്‍ എന്നും ഓര്‍മ്മിക്കപ്പെടും. വിദ്യാഭ്യാസം, ആരോഗ്യം, സാമൂഹ്യനീതി, ശാക്തീകരണം എന്നിവയില്‍ അദ്ദേഹം ആവേശഭരിതനായിരുന്നു. ഈ ദുഃഖപര്യവസായിയായ സമയത്ത് എന്റെ ചിന്തകള്‍ അദ്ദേഹത്തിന്റെ എല്ലാ ഭക്തര്‍ക്കൊപ്പവുമാണ്. ഓം. ശാന്തി.'